‘જી, ભાભીજી !’ બોલતાં ધનીએ બિસ્કીટ લાવી મૂકયા. ‘તુંય બિસ્કીટ લેજે’ બોલી અમોલાએ નાસ્તાને ન્યાય આપ્યો. પછી છાપાંના પાના ફેરવતાં તેનાથી બોલી જવાયું… જીદ કરીને રોહન સાથે ગઈ હોત તો સારું ! એના વિના વિચિત્ર લાગે છે. અમોલા ઊઠી. પ્રાતઃકર્મ પતાવી દીધું. વૉડરૉબ ખોલ્યો. શું પહેરું આજે ? રોહન તેને માટે બ્લ્યૂ જીન્સ અને ક્રીમ કલરનું સરસ ટી-શર્ટ લાવેલો. તે અમોલાને ડ્રેસ અને સાડી સિવાયના આ નવા લિબાસમાં જોવા ઝંખતો હતો. પણ અમોલાએ ધરાર નહોતા પહેર્યાં. ઘણું કહ્યું છતાં એ તરફ એણે જોયું પણ નહોતું. પડ્યા રહે બાજુ પર… એ પહેરવા એનું મન માનતું ન હતું. પણ આજે શું થયું તે એ બહાર કાઢયાં અને પહેરવા લલચાઈ.